CELEX: 32021D1776
Language: lt
Date: 2021-10-05 00:00:00
Title: Tarybos įgyvendinimo sprendimas (ES) 2021/1776 2021 m. spalio 5 d. kuriuo iš dalies keičiamas Sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų

2021 10 11   
               
               
                  LT
               
               
                  Europos Sąjungos oficialusis leidinys
               
               
                  L 360/112
               
            
         TARYBOS ĮGYVENDINIMO SPRENDIMAS (ES) 2021/1776
         2021 m. spalio 5 d.
         kuriuo iš dalies keičiamas Sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 168 ir 168a straipsniuose reglamentuojama apmokestinamųjų asmenų teisė atskaityti pridėtinės vertės mokestį (PVM), mokėtiną už jų apmokestinamiesiems sandoriams patiektas prekes ir suteiktas paslaugas. Vokietijos Federacinei Respublikai (toliau – Vokietija) buvo leista nustatyti nukrypti leidžiančią priemonę, kuria siekiama nesuteikti teisės atskaityti PVM už prekes ir paslaugas, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai;
                  
               
                     (2)
                  
                  
                     iš pradžių Tarybos sprendimu 2000/186/EB (2) Vokietijai buvo leista nustatyti ir iki 2002 m. gruodžio 31 d. taikyti priemones, kuriomis nukrypstama nuo Tarybos direktyvos 77/388/EEB (3) 6 ir 17 straipsnių; Tarybos sprendimu 2003/354/EB (4) Vokietijai buvo leista iki 2004 m. birželio 30 d. taikyti priemonę, kuria nukrypstama nuo Direktyvos 77/388/EEB 17 straipsnio; Tarybos sprendimu 2004/817/EB (5) to leidimo galiojimas buvo pratęstas iki 2009 m. gruodžio 31 d.;
                  
               
                     (3)
                  
                  
                     Tarybos sprendimu 2009/791/EB (6) Vokietijai buvo leista toliau taikyti priemonę, kuria nukrypstama nuo Direktyvos 2006/112/EB 168 straipsnio. Po kelių pratęsimų šis leidimas nustos galioti 2021 m. gruodžio 31 d.;
                  
               
                     (4)
                  
                  
                     168a straipsnis į Direktyvą 2006/112/EB buvo įtrauktas Tarybos direktyva 2009/162/ES (7), siekiant, kad būtų atskaitoma tik už tą faktinio naudojimo dalį, kuri susijusi su verslo tikslais, ir taip veiksmingiau taikyti principą, pagal kurį atskaita galima tik tada, kai atitinkamos prekės ir paslaugos naudojamos apmokestinamojo asmens verslo tikslais. Sprendimo 2009/791/EB 1 straipsnis buvo iš dalies pakeistas siekiant įtraukti nuorodą į Direktyvos 2006/112/EB 168a straipsnį. Todėl Sprendimo 2009/791/EB pavadinime taip pat turi būti nuoroda į Direktyvos 2006/112/EB 168a straipsnį;
                  
               
                     (5)
                  
                  
                     raštu, kurį Komisija užregistravo 2021 m. vasario 19 d., Vokietija pateikė prašymą Komisijai pratęsti leidimą toliau taikyti priemonę (toliau – prašymas), kuria nukrypstama nuo Direktyvos 2006/112/EB 168 ir 168a straipsnių, kad galėtų visiškai nesuteikti teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą (toliau – speciali priemonė). Prie prašymo buvo pridėta specialios priemonės taikymo ataskaita, į kurią įtraukta padalijimo normos, taikomos teisei į PVM atskaitą, peržiūra, kaip reikalaujama Sprendimo 2009/791/EB 2 straipsnyje;
                  
               
                     (6)
                  
                  
                     pagal Direktyvos 2006/112/EB 395 straipsnio 2 dalies antrą pastraipą, Komisija 2021 m. kovo 17 d. raštais perdavė prašymą kitoms valstybėms narėms. 2021 m. kovo 18 d. raštu Komisija pranešė Vokietijai turinti visą informaciją, kuri yra būtina prašymui įvertinti;
                  
               
                     (7)
                  
                  
                     Vokietijos teigimu, speciali priemonė pasitvirtino esanti labai veiksminga siekiant supaprastinti PVM surinkimą ir užkirsti kelią mokesčių slėpimui ir vengimui. Specialia priemone sumažinama įmonėms ir mokesčių administratoriui tenkanti administracinė našta, nes nereikia stebėti, kaip vėliau naudojamos prekės ir paslaugos, kurias įsigyjant nesuteikta teisė į atskaitą. Todėl Vokietijai turėtų būti leista toliau taikyti specialią priemonę dar vieną ribotą laikotarpį – iki 2024 m. gruodžio 31 d.;
                  
               
                     (8)
                  
                  
                     jeigu Vokietija mano, kad priemonės taikymą būtina pratęsti po 2024 m., iki 2024 m. kovo 31 d. ji turėtų pateikti Komisijai prašymą leisti toliau taikyti specialią priemonę kartu su jos taikymo ataskaita, į kurią turėtų būti įtraukta taikomos padalijimo normos peržiūra;
                  
               
                     (9)
                  
                  
                     speciali priemonė neturės neigiamo poveikio Sąjungos nuosaviems ištekliams, gaunamiems iš PVM;
                  
               
                     (10)
                  
                  
                     todėl Sprendimas 2009/791/EB turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2009/791/EB iš dalies keičiamas taip:
            
                        (1)
                     
                     
                        pavadinimas pakeičiamas taip:
                        „2009 m. spalio 20 d. Tarybos sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių nuostatų“;
                     
                  
                        (2)
                     
                     
                        2 straipsnis pakeičiamas taip:
                        
                           „2 straipsnis
                           Šis sprendimas nustoja galioti 2024 m. gruodžio 31 d.
                           Bet koks prašymas pratęsti šiame sprendime numatytos nukrypti leidžiančios priemonės taikymo laikotarpį Komisijai pateikiamas iki 2024 m. kovo 31 d.
                           Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
                        
                     
                  
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Vokietijos Federacinei Respublikai.
         
         
            Priimta Liuksemburge 2021 m. spalio 5 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  OL L 347, 2006 12 11, p. 1.
         
            (2)  2000 m. vasario 28 d. Tarybos sprendimas 2000/186/EB, kuriuo Vokietijos Federacinei Respublikai leidžiama taikyti priemones, kuriomis nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas 6 ir 17 straipsnių (OL L 59, 2000 3 4, p. 12).
         
            (3)  1977 m. gegužės 17 d. Šeštoji Tarybos direktyva 77/388/EEB dėl valstybių narių apyvartos mokesčių įstatymų derinimo – Bendra pridėtinės vertės mokesčio sistema: vienodas vertinimo pagrindas (OL L 145, 1977 6 13, p. 1).
         
            (4)  2003 m. gegužės 13 d. Tarybos sprendimas 2003/354/EB, kuriuo Vokietijai leidžiama taikyti priemonę, kuria nukrypstama nuo Šeštosios direktyvos 77/388/EEB dėl valstybių narių apyvartos mokesčių įstatymų derinimo 17 straipsnio (OL L 123, 2003 5 17, p. 47).
         
            (5)  2004 m. lapkričio 19 d. Tarybos sprendimas 2004/817/EB, leidžiantis Vokietijai taikyti priemonę, nukrypstančią nuo šeštosios Direktyvos 77/388/EEB dėl valstybių narių įstatymų, susijusių su apyvartos mokesčiais, suderinimo 17 straipsnio (OL L 357, 2004 12 2, p. 33).
         
            (6)  2009 m. spalio 20 d. Tarybos sprendimas 2009/791/EB, leidžiantis Vokietijos Federacinei Respublikai toliau taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 168 straipsnio nuostatų (OL L 283, 2009 10 30, p. 55).
         
            (7)  2009 m. gruodžio 22 d. Tarybos direktyva 2009/162/ES, iš dalies keičianti Direktyvos 2006/112/EB dėl pridėtinės vertės mokesčio bendros sistemos įvairias nuostatas (OL L 10, 2010 1 15, p. 14).